بدعات كى اختراع و ايجاد سے بچنے كا صحابہ كرام اور تابعين اور آئمہ كى كلام ميں بہت ذكر ملتا ہے:    حذيفہ بن يمان رضى اللہ تعالى عنہ كہتے ہيں:    " ہر وہ عبادت جو رسول كريم صلى اللہ عليہ وسلم كے صحابہ نے نہيں كى تم بھى اس كو مت كرو "    ابن مسعود رضى اللہ تعالى عنہما كہتے ہيں:    " تم اتباع و پيروى كرو اور بدعات كى ايجاد مت كرو، تمہارے ليے  وہى كافى ہے تم پرانے حكم كو لازم پكڑو "    اس دعاء اور ذكر كى اختراع كرنے والے سے يہ دريافت كرنا چاہيے كہ:    آيا رسول كريم صلى اللہ عليہ وسلم نے ايسا كيا ہے ؟    آيا رسول كريم صلى اللہ عليہ وسلم كے صحابہ كرام نے ايسا كيا ؟    اس كا جواب سب كو معلوم ہے كہ:    مذكورہ سورتيں اس عدد يعنى سو بار اور سات بار اور اناسى مرتبہ پڑھنا نبى كريم صلى اللہ عليہ وسلم سے ثابت نہيں اور نہ ہى اس كا ثبوت كسى صحابى سے ملتا ہے، اور اسى طرح دعائيں بھى اس كيفيت ميں تكرار كے ساتھ  پڑھنے كا ثبوت نہيں.    اس اختراع كرنے والے بدعتى كو يہ كہا جائے كہ: كيا تمہارا خيال ہے كہ تم اس خير و بھلائى كى طرف سبقت كر رہے ہو جس كا علم نہ تو رسول كريم صلى اللہ عليہ وسلم كو تھا اور نہ ہى صحابہ جانتے تھے ؟    يا تمہارا خيال ہے كہ تمہيں يا تمہارے پير اور شيخ كو شريعت بنانے اور اذكار كى تحديد اور اس كے ليے وقت مقرر كرنے اور عدد متعين كرنے كا حق حاصل ہے جس طرح رسول كريم صلى اللہ عليہ وسلم كو حق حاصل تھا ؟    بلاشك و شبہ يہ اور وہ سب واضح گمراہى ہے.    ہم درج ذيل  واقعہ كو معتبر سمجھيں اور اس پر عمل كريں:    ابو موسى اشعرى رضى اللہ تعالى عنہ نے عبد اللہ بن مسعود رضى اللہ تعالى عنہما سے عرض كي اے ابو عبد الرحمن ميں نے ابھى ابھى مسجد ميں ايك كام ديكھا ہے اور اس سے انكار نہيں اور الحمد للہ وہ اچھا ہى معلوم ہوتا ہے، ابن مسعود رضى اللہ تعالى عنہما نے دريافت كيا وہ كيا ؟    تو ابو موسى اشعرى رضى اللہ تعالى عنہ نے كہنے لگے اگر تم زندہ رہے تو ديكھو گے، وہ بيان كرنے لگے:    ميں نے مسجد ميں لوگوں كو نماز كا انتظار كرتے ہوئے ديكھا كہ وہ حلقے باندھ كر  بيٹھے ہيں اور ہر حلقے ميں لوگوں كے ہاتھوں ميں كنكرياں ہيں اور ايك شخص كہتا ہے سو بار تكبير كہو، تو وہ سو بار اللہ اكبر كہتے ہيں، اور وہ كہتا ہے سو بار لا الہ الا اللہ كہو تو وہ سو بار لا الہ الا اللہ كہتے ہيں، وہ كہتا ہے سو بار سبحان اللہ كہو تو وہ سو بار سبحان اللہ كہتے ہيں.    ابن مسعود رضى اللہ تعالى عنہ كہتے ہيں: تو پھر آپ نے انہيں كيا كہا ؟    ابو موسى اشعرى رضى اللہ تعالى عنہ نے جواب ديا:    ميں نے انہيں كچھ نہيں كہا ميں آپ كى رائے اور حكم كا انتظار كر رہا ہوں.    ابن مسعود رضى اللہ تعالى عنہما كہنے لگے:    تم نے انہيں يہ حكم كيوں نہ ديا كہ وہ اپنى برائياں شمار كريں اور انہيں يہ ضمانت كيوں نہ دى كہ ان كى نيكياں ضائع نہيں كى جائيگى ؟    پھر وہ چل پڑے اور ہم بھى ان كے ساتھ گئے حتى كہ وہ ان حلقوں ميں سے ايك حلقہ كے پاس آ كر كھڑے ہوئے اور فرمانے لگے: يہ تم كيا كر رہے ہو ؟    انہوں نے جواب ديا: اے ابو عبد الرحمن كنكرياں ہيں ہم ان پر اللہ اكبر اور لا الہ الا اللہ اور سبحان اللہ پڑھ كر گن رہے ہيں.    ابن مسعود رضى اللہ تعالى عنہما  نے فرمايا:    تم اپنى برائيوں كو شمار كرو، ميں تمہارى نيكيوں كا ضامن ہوں وہ كئى ضائع نہيں ہو گى، اے امت محمد صلى اللہ عليہ وسلم افسوس ہے تم پر تم كتنى جلدى ہلاكت ميں پڑ گئے ہو، نبى كريم صلى اللہ عليہ وسلم كے صحابہ كتنے وافر مقدار ميں تمہارے پاس ہيں، اور ابھى تو نبى كريم صلى اللہ عليہ وسلم كے كپڑے بھى بوسيدہ نہيں ہوئے اور نہ ہى ان كے برتن ٹوٹے ہيں، اس ذات كى قسم جس كے ہاتھ ميرى جان ہے كيا تم ايسى ملت پر ہو جو ملت محمد صلى اللہ عليہ وسلم اور طريقہ سے زيادہ ہدايت پر ہے يا كہ تم گمراہى كا دروازہ كھولنے  والے ہو.    انہوں نے جواب ديا: اے ابو عبد الرحمن ہمارا ارادہ تو صرف خير و بھلائى كا ہى ہے.    ابن مسعود رضى اللہ تعالى عنہما نے جواب ديا:    اور كتنے ہى خير و بھلائى كا ارادہ ركھنے والے اسے پا نہيں سكتے.    تو ہر خير و بھلائى كا ارادہ ركھنے والا اسے پا نہيں سكتا اور ہر عبادت اس وقت تك قبول نہيں ہو سكتى جب تك وہ محمد صلى اللہ عليہ وسلم كے طريقہ اور سنت پر نہ ہو"    سنن دارمى حديث نمبر ( 206 ).    ابن مسعود رضى اللہ تعالى عنہ كا يہ انكار اور انہيں  اس كام سے روكنا بدعتيوں اور اختراعات كرنے والوں كا رد اور قطعى حجت كا متقاضى ہے جو ہميشہ يہ كہتے ہيں كہ نماز اور قرآن اور اذكار ميں كيا چيز مانع ہے ؟! ہم تو صرف خير و بھلائى كے ليے اور اللہ كا قرب حاصل كرنے كے ليے ايسا كرتے ہيں.    انہيں اس كا جواب يہ ديا جائيگا كہ:    عبادت كے ليے واجب ہے كہ وہ اصل اور كيفيت اور ہيئت ميں مشروع ہو، اور جو چيز شريعت ميں عدد كے ساتھ مقيد ہے اس سے تجاوز كرنا جائز نہيں، اور جو شريعت ميں مطلق ہے اسے كسى بدعتى شخص كے ليے بھى محدود كرنا جائز نہيں ہے كيونكہ ايسا  كرنے سے تو شريعت كا مقابلہ ہو گا.    اس مسئلہ كى تائيد سعيد بن مسيب رحمہ اللہ كے اس قصہ سے بھى ہوتى ہے انہوں نے ايك شخص كو طلوع فجر كے بعد دو ركعت سے زائد نماز ادا كرتے ہوئے ديكھا تو اسے ايسا كرنے سے منع كيا تو وہ شخص كہنے لگا:    اے ابو محمد كيا اللہ تعالى مجھے نماز ادا كرنے پر عذاب دے گا ؟    تو انہوں نے جواب ديا: نہيں، ليكن تجھے سنت كى مخالفت كرنے پر عذاب دے گا"    آپ اس جليل القدر تابعى رحمہ اللہ كى فقہ اور سمجھ ديكھيں كيونكہ سنت تو يہى ہے كہ طلوع فجر كے بعد نماز  فجر كى سنت مؤكدہ دو ركعت ادا كى جائيں يہى سنت ہے، اس سے زائد نہيں اور پھر فجر كے فرض ادا كيےجائيں.    اور امام مالك رحمہ اللہ سے بھى ايسا ہى واقعہ ملتا ہے ان كے پاس ايك شخص آيا اور كہنے لگا:    اے ابو عبد اللہ ميں احرام كہاں سے باندھوں ؟    تو انہوں نے جواب ديا: ذى الحليفہ سے احرام باندھو جہاں سے رسول كريم صلى اللہ عليہ وسلم نے احرام باندھا تھا.    تو شخص كہنے لگا: ميں مسجد نبوى سے نبى صلى اللہ عليہ وسلم كى قبر كے پاس احرام باندھنا چاہتا ہوں.    امام مالك  رحمہ اللہ كہنے لگے: ايسا مت كرنا مجھے خدشہ ہے كہ تم فتنہ ميں نہ پڑ جاؤ.    وہ شخص كہنے لگا: يہ كونسا فتنہ ہے ؟ بلكہ صرف چند ميل ہى ميں زيادہ كر رہا ہوں.    تو امام مالك رحمہ اللہ كہنے لگے:    اس سے بڑا فتنہ اور كيا ہو سكتا ہے كہ تم يہ سمجھ رہے ہو كہ اس فضيلت كى طرف سبقت لے جا رہے ہو جسے نبى كريم صلى اللہ عليہ وسلم نے نہيں پايا اور كوتاہى كى ہے ؟!    ميں نے اللہ كا يہ فرمان سنا ہے:    ﴿ ان لوگوں كو ڈرتے رہنا چاہيے جو اللہ كے رسول كى مخالفت كرتے ہيں كہ كہيں  انہيں فتنہ يا پھر عذاب اليم نہ پہنچ جائے ﴾النور ( 63 ).    صحابہ كرام اور تابعين عظام اور آئمہ كى فقاہت و سمجھ تو يہ تھى، ليكن يہ بدعتى لوگ كہتے ہيں كونسا فتنہ بلكہ يہ تو نماز اور ذكر اور چند ميل ہى ہيں جن سے ہم اللہ كا قرب حاصل كر رہے ہيں.    اس ليے كسى بھى عقلمند كو ان لوگوں كى باتوں كے دھوكہ ميں نہيں آنا چاہيے، كيونكہ شيطان نے ان كے ليے اعمال كو مزين كر ركھا ہے، اور وہ اپنے مشائخ اور پيروں اور بزرگوں كى مخالفت كرنا پسند نہيں كرتے اور وہ اپنے بزرگوں كےطريقہ كو نہيں چھوڑنا چاہتے.    سفيان بن عيينہ رحمہ اللہ كہتے ہيں:    " ابليس كو معصيت سے زيادہ بدعت پيارى اور محبوب ہے كيونكہ معصيت و گناہ سے توبہ كى جا سكتى ہے، اور بدعت سے نہيں.    يہ جان لو كہ انسان جو بھى بدعت كرتا ہے اس كے مقابلہ ميں اس طرح كى يا اس سے بہتر كوئى نہ كوئى سنت ضرور ترك كرتا ہے، اس ليے ان ايجاد كردہ اذكار اور دعاؤں كو پڑھنے والے نبى كريم صلى اللہ عليہ وسلم سے ثابت شدہ اذكار اور دعاؤں سے سب سے بڑے جاہل ہوتے ہيں، ان ميں بہت ہى كم ايسے لوگ ہونگے جنہيں صبح اور شام كى دعائيں ياد ہوں اور وہ صبح اور شام  سو بار سبحان اللہ و بحمدہ كہتا ہو، يا    " أصبحنا على فطرة الإسلام وكلمة الإخلاص ودين نبينا محمد صلى الله عليه وسلم وملة أبينا إبراهيم حنيفا وما كان من المشركين "    پڑھتا ہو.    يا پھر " أصبحنا وأصبح الملك لله رب العالمين اللهم إني أسألك خير هذا اليوم فتحه ونصره ونوره وبركته وهداه وأعوذ بك من شر ما فيه وشر ما بعده "    يا وہ " سبحان الله عدد خلقه ، سبحان الله رضا نفسه ، سبحان الله زنة عرشه ، سبحان الله مداد كلماته "    پڑھتا ہو.    اس كے علاوہ  دوسرى صبح و شام كى دعائيں جو سنت سے ثابت ہيں وہ پابندى سے پڑھتا ہو.    حاصل يہ ہوا كہ آپ كے ليے ان بدعتى اذكار ميں والدين كے ساتھ شريك ہونا جائز نہيں ہے.    اور آپ نے سورۃ الفيل اور ترميھم پڑھتے وقت كنكرياں مارنے كا جو ذكر كيا ہے يہ خرافت اور بدشگونى ہے، ايسا كرنا جائز نہيں، اور نہ ہى اس سے اللہ كا قرب حاصل ہو گا، رسول كريم صلى اللہ عليہ وسلم كے كس قدر زيادہ دشمن تھے ليكن آپ صلى اللہ عليہ وسلم نے ان كے ليے اس طريقہ سے بد دعا نہيں فرمائى، بلكہ خدشہ ہے كہ ايسا كرنا شيطان كے قرب اور ان سے  استغاثہ كا باعث نہ بن جائے.    رہا يہ اعتقاد كے رسول كريم صلى اللہ عليہ وسلم نور تھے اس كى كوئى اصل اور دليل نہيں، اور نہ ہى كتاب اللہ اور كسى صحيح حديث ميں اس كا ثبوت ملتا ہے، اور پھر اللہ سبحانہ و تعالى نے تو ہميں بتايا ہے كہ محمد صلى اللہ عليہ وسلم تو ہمارى طرح بشر اور انسان تھے ليكن صرف اللہ تعالى نے آپ كو يہ فضيلت دى كہ آپ كى طرف وحى بھيجى اور آپ كو رسول بنايا.    فرمان بارى تعالى ہے:    ﴿ آپ كہہ ديجئے كہ ميں تو تم جيسا ہى ايك انسان ہوں ( ہاں ) ميرى جانب وحى كى جاتى ہے كہ تم  سب كا معبود صرف ايك ہى معبود ہے ﴾الكھف ( 110 ).    اور ايك دوسرے مقام پر ارشاد بارى تعالى ہے:    ﴿ آپ كہہ ديجئے كہ ميں تو تم ہى جيسا انسان ہوں مجھ پر وحى نازل كى جاتى ہے كہ تم سب كا معبود ايك اللہ ہى ہے سو تم اس كى طرف متوجہ ہو جاؤ اور اس سے گناہوں كى معافى طلب كرو اور ان مشركوں كے ليے بڑى ہى خرابى و ہلاكت ہے حم ﴾السجدۃ ( 6 ).    غالى قسم كے صوفيوں كا عقيدہ ہے كہ نبى كريم صلى اللہ عليہ وسلم نور ہيں، اور وہ سب سے پہلے پيدا ہوئے ہيں اور ان كے نور سے باقى مخلوق پيدا كى گئى ہے، يہ  جھوٹ اور بہتان و گمراہى ہے، اس كى كوئى دليل نہيں صرف موضوع اور باطل حديث پيش كى جاتى ہے.    اللہ تعالى سے ہمارى دعا ہے كہ وہ آپ كو اور آپ كے والدين كو بدعات اور بدعتيوں سے بچا كر ركھے.    واللہ اعلم .